10.10.2019 12:40 | Posledný zápas aktívnej kariéry odchytal známy Američan Tim Howard. Skúsený brankár už v januári oznámil úmysel zavesiť po tohtoročnej sezóne americkej Major League Soccer rukavice na klinec a od tohto zámeru neupustil. Dobre ho pozná aj bývalý brankár slovenskej reprezentácie Ján Mucha ml.
Keď dal gól, cítil sa trápne
Muž s holou hlavou a bradou v marci oslávil už 40. narodeniny a naposledy sa medzi žrďami objavil v súboji s FC Los Angeles. Jeho Colorado Rapids s ním v nedeľu prehralo 1:3, nepostúpilo do play off zámorskej súťaže, čím sa urýchlil Howardov zámer.
Tim Howard v minulosti strávil tri roky v Manchestri United (od 2003), v ktorom so spoluhráčmi vyhral jedenkrát Pohár FA a raz triumfoval v Ligovom pohári. V sezóne 2006/07, a po príchode Holanďana Edwina van der Sara, odišiel na hosťovanie do Evertonu, ktoré sa zmenilo na prestup.
Ďalších deväť sezón potom patril Evertonu (2007 – 2016). Výrazný úspech v liverpoolskom klube nedosiahol, no sám si získal povesť špičkového brankára Premier League. Doplácal na to aj náš Ján Mucha, ktorého do bránky nepustil. Ani vtedy, keď bol chorý či sa cítil zle. Slovák však vraj za to Američana v zuboch nemal.
"V závere som si práveže myslel, že keď sa mi už končí zmluva, nebudem chytať vôbec. Boh však chcel, aby som dostal šancu. Howard sa zranil a hoci pred zápasom s Manchestrom City ešte vyšiel na rozcvičku, či môže chytať, napokon nemohol. Nechcel ma vôbec pustiť medzi žrde, ale už nemal na výber. Zápas so City som si užil, bol to asi najlepší duel v mojej kariére. Bol som vtedy v zostave kola. Mrzelo ma však, že potom už neprišla ďalšia príležitosť. Tréner sa mi poďakoval a do bránky sa vrátil Howard," zaspomínal si pre náš denník v auguste Ján Mucha.
Tim Howard v anglickej Premier League nastúpil celkovo na 339 zápasov a až 132-krát si udržal čisté konto. Je zaujímavé, že v historickej tabuľke čistých kont sa delí o 7. miesto aj so svojím krajanom Bradom Friedelom.
V Premier League dal aj jeden gól. V januári 2012 sa netradične presadil v domácom zápase proti Boltonu. Do bezpečia odkopával loptu natoľko rezolútne, že tá s pomocou vetra preskočila maďarského brankára hostí Ádáma Bogdána. Stal sa len štvrtým brankárom v histórii Premier League, ktorý dal gól. "Bolo to kruté. A vôbec nie pekné. Cítil som sa skôr trápne, bolo mi Ádáma veľmi ľúto," povedal Tim Howard po góle.
Celkovo za Everton odchytal 413 súťažných zápasov, čo ho zaraďuje medzi legendy tohto klubu. "Everton navždy ostane v mojom srdci," povedal Tim Howard pri odchode z neho. Do vlasti sa vrátil v júli 2016, keď ho získalo Colorado. Zarábal, ako keby ďalej chytal v Premier League.
Zmluva s Coloradom mu zaručovala ročný príjem 2,8 milióna dolárov, čo dokonca prevyšovalo súčet platov všetkých brankárskych jednotiek v MLS v roku 2015. Ten mal výšku 2,797 milióna dolárov, pričom po Howardovi bol najlepšie platený Nick Rimando z Realu Salt Lake, ktorý zarábal 370 000 dolárov ročne.
V drese americkej reprezentácie v rokoch 2002 – 2017 odchytal 121 zápasov, za čo mu v historických tabuľkách národného tímu USA patrí 8. miesto. Zúčastnil sa aj na troch svetových šampionátoch (2006, 2010, 2014), hoci v Nemecku v roku 2006 neodchytal ani minútu.
Na MS v roku 2014 ustanovil rekord v počte zákrokov za jedno stretnutie. Belgičanom zlikvidoval 15 streleckých pokusov. Američania vtedy v osemfinále MS napriek jeho famóznemu výkonu prehrali po predĺžení 1:2. S reprezentáciou USA dvakrát zvíťazil na Gold Cupe (2007 a 2017), teda šampionáte Severnej, Strednej Ameriky a Karibiku. Dvakrát ho vyhlásili za amerického futbalistu roka, a to v rokoch 2008 a 2014.
Známy je aj jeho súkromný život. Jeho otec Matthew je Afroameričan a matka Ester zas Maďarka s rodným priezviskom Fekete. Aj preto je držiteľ dvoch pasov, amerického a maďarského, čo mu určite život uľahčuje. Iné veci v jeho živote už také ľahké nie sú. Tim Howard trpí neuropsychiatrickým ochorením tzv. Tourettovým syndrómom a zároveň obsedantno - kompulzívnou poruchou (OCD). O živote s týmito ťažkosťami vydal knihu The Keeper.
Porucha OCD mu komplikovala športový a aj rodinný život. Nakoniec sa s manželkou Laurou, s ktorou má dve deti, rozviedol. Po rozvode s ňou našiel osobné šťastie po boku Nory Segurovej. Atraktívna rodáčka zo Štokholmu sa živí ako divadelná herečka a modelka. Sama o sebe vyhlasuje, že je potomok kultúry hippies. Vo voľnom čase sa venuje ochrane práv zvierat a aktívne sa zapája do kampaní proti domácemu násiliu na ženách. Jej rodičia vyznávajú budhizmus a dcéru viedli k pozitívnemu pohľadu na svet, takže ľahšie znáša aj neraz komplikované správanie svojho priateľa.
NAJVIAC ČISTÝCH KONT V PREMIER LEAGUE
1. Petr ČECH (Česko): 202
2. David JAMES (Anglicko): 169
3. Mark SCHWARZER (Austrália): 151
4. David SEAMAN (Anglicko): 140
5. Nigel MARTYN (Anglicko): 137
6. Pepe REINA (Španielsko): 134
7. Edwin VAN DER SAR (Holandsko): 132
Tim HOWARD (USA): 132
Brad FRIEDEL (USA): 132
10. Peter SCHMEICHEL (Dánsko): 128